Source: https://www.dahllaw.dk/nyheder/322/25-apr-2019-hoejesteret-fastsaetter-rammerne-for-kontantforbuddet-i-hvidvasklovens-5/
Timestamp: 2020-02-22 06:56:06+00:00
Document Index: 12030414

Matched Legal Cases: ['Højesteret ', 'Højesteret ', 'Højesteret ', 'Højesteret ', 'Højesteret ', 'Højesteret ', 'Højesteret ']

Højesteret fastsætter rammerne for kontantforbuddet i Hvidvasklovens § 5 - DAHL Advokatfirma
Højesteret fastsætter rammerne for kontantforbuddet i Hvidvasklovens § 5
Hvidvasklovens § 5 indeholder et forbud for erhvervsdrivende mod at modtage kontantbetalinger på 50.000 kr. eller derover. Forbuddet gælder, uanset om betalingen sker på én gang eller som flere betalinger, der er eller ser ud til at være indbyrdes forbundet. Dette slår ny afgørelse fra Højesteret fast.
Kontantforbuddet blev senest ændret i 2013, hvor grænsen for, hvor stort et kontantbeløb man må modtage, blev nedsat fra 100.000 kr. til 50.000 kr. Ikke kun erhvervsdrivendes salg af genstande, men også f.eks. deres levering af tjenesteydelser og salg af fast ejendom er omfattet af forbuddet mod at modtage kontantbetalinger på eller over beløbsgrænsen.
Forbuddet omfatter ikke private, ligesom det ikke omfatter erhvervsdrivende omfattet af hvidvasklovens § 1, stk. 1. Dette gælder f.eks. advokater, revisorer, ejendomsmæglere og visse virksomheder inden for den finansielle sektor. Disse typer af erhvervsdrivende er i stedet omfattet af en række regler i hvidvasklovgivningen, som forpligter dem til at have et nærmere kendskab til deres kunder og de fysiske personer, der i sidste ende ejer eller kontrollerer deres kunder.
Hvor spørgsmålet om, hvorvidt en kontantbetaling er på 50.000 kr. eller derover næppe giver anledning til fortolkning, forholder det sig anderledes med den sidste del af forbuddet, som angår flere betalinger, der er eller ser ud til at være indbyrdes forbundet.
Når flere kontantbetalinger anses som indbyrdes forbundne
Som udgangspunkt anses løbende ydelser ikke i sig selv for at være indbyrdes forbundne. Sådanne løbende ydelser vil derfor kun være omfattet af kontantforbuddet, hvis betalingen for en enkelt periode udgør 50.000 kr. eller derover.
Er der derimod ikke tale om en egentlig løbende ydelse, men en ratevis betaling, eksempelvis i forbindelse med køb af en løsøregenstand eller en fast ejendom, vil de enkelte rater være indbyrdes forbundne, og kontantforbuddet vil dermed ramme tilfælde, hvor den samlede betaling udgør 50.000 kr. eller derover.
En ny afgørelse fra Højesteret afsagt den 24. april 2019 fastlægger imidlertid grænserne for, hvornår der tale om en række enkeltstående salg – som isoleret set blot ikke må medføre en kontantbetaling på 50.000 kr. eller derover, og hvornår en række enkeltstående salg skal anses for at være indbyrdes forbundne. Er der tale om, at enkeltstående salg skal anses for at være indbyrdes forbundne, må handlerne samlet set ikke medføre en kontantbetaling på 50.000 kr. eller derover.
Sagen angik en bilforhandler, som i perioden fra januar 2015 til marts 2016 havde solgt mere end 500 brugte biler til nogle udenlandske opkøbere mod kontant betaling. Spørgsmålet var derfor, om selskabet ved at modtage kontant betaling for bilerne overtrådte kontantforbuddet i hvidvaskloven. I en række tilfælde havde bilforhandleren solgt biler til 50.000 kr. eller derover og modtaget hele købesummen kontant. Disse betalinger var klart i strid med kontantforbuddet.
Sagens hovedspørgsmål angik dog en lang række tilfælde, hvor bilforhandleren havde foretaget kontantsalg af flere biler til samme kunde den samme dag, og hvor prisen for den enkelte bil havde været mindre end 50.000 kr., men hvor summen af de kontante beløb de pågældende dage, var større end lovens beløbsgrænse på 50.000 kr. Der blev udstedt særskilte fakturaer vedrørende salget af hver enkelt bil. Spørgsmålet var, om der også var sket overtrædelse af hvidvasklovens kontantforbud i disse tilfælde.
Bilforhandleren var tidligere blevet frifundet for denne del af sagen i Landsretten. Højesteret stadfæstede Landsrettens afgørelse og fandt, at de pågældende salg ikke var eller så ud til at være indbyrdes forbundet på en måde, som indebar en overtrædelse af hvidvasklovens kontantforbud.
Højesteret fandt derfor, at bilforhandleren ikke i nogen af disse tilfælde havde modtaget et kontantbeløb på 50.000 kr. eller derover på én gang.
I stedet fandt Højesteret, at der derfor var tale om situationer, hvor kunden – efter køb og betaling af en eller flere biler til en samlet pris på mindre end 50.000 kr. – havde forladt forretningen uden aftale om køb af flere biler, men efterfølgende alligevel vendte tilbage senere samme dag og købte og betalte for flere biler for under 50.000 kr., hvorved summen af kontantbetalinger samme dag fra samme kunde har oversteget 50.000 kr.
Ved vurderingen af om flere betalinger er eller ser ud til at være indbyrdes forbundet, synes Højesteret derved at have lagt vægt på det enkelte besøg i butikken. Hvis kunden under et besøg havde erhvervet flere biler, skulle disse samlet anses for at være indbyrdes forbundet. Kommer kunden derimod tilbage senere på dagen – uden dette har været aftalt – er der imidlertid tale om en ny handel, hvor der igen kan modtages en betaling på op til 49.999 kr.
Er du opmærksom på kontantforbuddet?
Vi har tidligere forklaret omfanget af kontantforbuddet i denne artikel: Hvor mange kontanter må jeg tage imod?
Generelt skærper lovgiverne og myndighederne løbende opmærksomheden omkring hvidvaskproblematikkerne. Det gælder også i relation til kontantforbuddet, som kontrolmyndigheder og politi derfor tilegner stigende opmærksomhed.
Vi følger løbende udviklingen og orienterer her på siden. Har du konkrete spørgsmål eller en sag vedrørende kontantforbuddet, er du velkommen til at kontakte en af vores specialister.
Jens H. Bangsgaard
+45 88 91 92 71
jhb@dahllaw.dk
20. feb. 2020	 Hvidvaskloven: Hvornår har du indberetningspligt – og hvad betyder det?
26. nov. 2019	 En strategi for sikkerhed er lige så vigtigt som en strategi for vækst
13. maj 2019	 Ændringer i hvidvasklovgivningen - hvad betyder det for dig som rådgiver?